Ce spune un musulman stabilit în România despre faptul că Sfânta Sofia a fost transformată în moschee.
Ahmet, un cetăţean turc stabilit în România, susţine decizia preşedintelui Erdogan de a transforma Sfânta Sofia în moschee. Alev Burmambet, reprezentantă a comunităţii musulmane din România, crede însă că decizia politică a preşedintelui turc va supăra milioane de creştini. Mii de credincioşi musulmani au participat azi la rugăciunea de la Sfânta Sofia. Recep Tayyip Erdogan era la rugăciunile inaugurale de la Sfânta Sofia cu alţi 500 de demnitari.
Ahmet este unul dintre cei aproape 30.000 de turci care locuiesc în ţara noastră. A venit acum 32 de ani, iar la Bucureşti face ce ştie mai bine: are un fast-food cu mâncare turcească. Ahmet spune că respectă religia creştină, dar nu înţelege supărarea creştinilor că Sfânta Sofia a devenit din nou un loc de rugăciune pentru musulmani. "Pentru noi musulmanii e foarte important un loc pentru rugăciune. E foarte important. Acesta a fost de pe timpul Sultanului Mehmet", spune Cica Ahmet. De altă părere este Alev Burmambet, reprezentantă a comunităţii musulmane din România. Ea consideră că decizia preşedintelui turc este o mişcare politică care însă va dezamăgi milioane de creştini. "Conversia Hagia Sofia în moschee este un subiect foarte discutat. Este o mişcare politică ce va dezamăgi milioane de creştini din întreaga lume", a declarat aceasta. Mii de credincioşi musulmani s-au adunat azi din toată Turcia în jurul fostului muzeu Sfânta Sofia, transformat în lăcaş de rugăciune. Preşedintele Recep Tayyip Erdogan a participat la rugăciunile inaugurale însoţit de aproximativ 500 de demnitari.